Søren Krarup

Søren Krarup (født 3. december 1937 i Grenaa) er en dansk præst, forfatter og tidligere politiker samt tidligere medlem af Folketinget for Dansk Folkeparti fra november 2001 og september 2011.

Han er søn af sognepræst Vilhelm Krarup og Bodil Marie Krarup (født Langballe) og gift med Anette Elisabeth (født Lundsteen), med hvem han har fire døtre: Sognepræst Agnete Raahauge (f. 1963), cand.mag. og medlem af Folketinget Marie Krarup (Møller) (f. 1965), cand.mag. og gymnasielærer Inger Krarup Brøgger (f. 1968) og teolog og debattør Katrine Winkel Holm (f. 1970). Han er sønnesøn af historikeren Alfred Krarup og fætter til Jesper Langballe, som ligeledes var folketingsmedlem for Dansk Folkeparti, og til juraprofessor Ole Krarup.

Krarup har været en fremtrædende debattør på den danske højrefløj og inden for den teologiske bevægelse Tidehverv. Han har skrevet flere bøger om bl.a. politik, historie, og kristendom og betragtes af sine tilhængere som en intellektuel kapacitet.

I lighed med en række andre politikere fra Dansk Folkeparti har Krarup har været medlem af Den Danske Forening, men meldte sig sammen med partifællerne Jesper Langballe og Søren Espersen ud af foreningen i 2002, efter at denne offentligt havde sammenlignet islam med pest.

Han har ved flere lejligheder været genstand for offentlig debat og stor medieopmærksomhed, som f.eks. da han i april 2007 sammenlignede det muslimske tørklæde med nazisternes hagekors eller da han i 2008 offentligt forsvarede revselsesretten, dvs. retten til at slå personer, man har myndighed over.  I 2010 kritiserede Søren Krarup den omdiskuterede injuriedom over historiker Bent Jensen. 

I september 2021 kom det frem, at Søren Krarup lider af alzheimers og senere i februar 2022 meldte han sig ud af Dansk Folkeparti.

Biografi 
Krarup tog studentereksamen fra Christianshavns Gymnasium i 1957 og blev cand.theol. fra Københavns Universitet i 1965.

Fra 6. september 1965 til sin pensionering i 2005 var han sognepræst i Seem og residerende kapellan ved Ribe Domkirke, han var tillige menighedsrådsformand.

Han var bestyrelsesmedlem for Studenterkredsen 1961-63. I perioden 2000-2001 repræsenterede han Dansk Folkeparti i bestyrelsen for Danmarks Radio.

Siden 1965 er Krarup medudgiver af bladet Tidehverv, som han blev redaktør af i 1984.

I oktober 2000 blev han opstillet som Dansk Folkepartis kandidat i Sønderborgkredsen og blev indvalgt i Folketinget for Sønderjyllands Amtskreds den 20. november 2001.

Krarup har et omfattende forfatterskab bag sig, idet han i perioden 1960-2001 har udgivet 26 bøger. Især via sin rolle i Tidehverv og som folketingsmedlem for Dansk Folkeparti har han haft stor indflydelse på moderne dansk teologi og dansk nationalkonservativ politik.

Holdninger

Menneskerettigheder 
En væsentlig del af Søren Krarups virke kritiserer menneskets – helt specifikt, den enkeltes – rolle i forhold til Gud. Søren Krarup anfægter således menneskets ret til at sætte sig over Gud ved at opstille universelt gældende regler, eksempelvis FN's konvention om menneskerettigheder, som han gentagne gange har kritiseret, og han har i forlængelse heraf angrebet, hvad han beskriver "godhedsindustrien," hvilket omfatter organisationer som Dansk Flygtningehjælp, Dansk Røde Kors.

Som modsætning til disses aktiviteter, og især i forhold til disses arbejde med flygtninge og indvandrere ("de fremmede") sætter Søren Krarup danskheden, luthersk kristendom og det nationale fællesskab.

Søren Krarups teologisk baserede synspunkt er, at man ved opstillelse af generelle menneskerettigher, der har påstået evig gyldighed og gælder alle mennesker, gør disse til afguder. Dertil definerer Søren Krarup begrebet "næstekærlighed" meget snævert, omfattende den umiddelbart nærmeste næste og ikke menneskeheden som sådan.
"Sådan er det med fordringen om kærlighed til næsten: Den kan der ikke laves love på, ikke regler om, ikke moral og politik på, men den hører hjemme i situationen, i øjeblikket, hvor min næste er og møder mig. Det stik modsatte af patenteret "næstekærlighed". Det modsatte af godhedsindustriens opskrifter og afpresning."
Eller i en formulering fra Tidehverv, 2000:
"Menneskerettighederne er vor tids fordærvsmagt, djævelen i skikkelse af en humanitær lysengel, forfalskningen og sammenblandingen af Gud og menneske, himmel og jord"

Multikultur og indvandring 
Søren Krarup, der i slutningen af 1980'erne og efter årtusindskiftet primært er kendt for sin modstand mod udlændingeloven fra 1983 og Danmark som multikulturelt samfund og polemik mod islam og muslimer, har også markeret en voldsom modstand mod kulturradikalisme, som han ofte gør Georg Brandes synomym med. I denne har Søren Krarup for om Georg Brandes at have skrevet, at
Søren Krarups synspunkter bliver af nogle politiske modstandere betragtet som racistiske og antisemitiske. I denne sammenhæng har det været fremdraget, at Søren Krarup i sin bog fra 1960 har rehabiliteret den danske forfatter Harald Nielsen. Krarup har dog erklæret, at han som evangelisk-luthersk kristen er principiel modstander af enhver form for racetænkning.

Fx betegner Søren Krarup i Kristendom og danskhed den politiske korrekthed som en "krig mod det danske folk."  Det er den slags ytringer, der ofte bliver opfattet som uforsonlige og upassende. Udover forsvaret for Harald Nielsen har hans genudgivelse af Luthers antisemitiske "Jøderne og deres Løgne" vakt forargelse. Krarup forsvarer sit synspunkt således:

Det må dog påpeges, at der i den lutherske kirke historisk set har været tendenser til antisemitisme. Noget som dog i brede kredse, herunder hos nuværende skribenter i Tidehverv, anses for aldeles utilstedeligt. Således har skribenter såsom Claus Thomas Nielsen udtrykt helhjertet støtte for bl.a. staten Israel.

Sydslesvig og Skåne 
Søren Krarup har givet udtryk for, at en nations grænser ikke ligger fast én gang for alle, men afgøres af indbyggernes nationalfølelse. På spørgsmålet fra Ritzau "Hvor går Danmarks naturlige grænse efter din vurdering?" svarede Krarup "Den går så langt, der er dansk flertal." I december 2007 sagde han, "Slesvig er gammelt dansk land. Hvis det er sådan, som det var i Sønderjylland i 1920, at der er et klart flertal for, at det gamle danske land ønsker at vende tilbage til Danmark, så er det indlysende, at en grænseregulering er på sin plads. Han mente desuden, at den historiske folkeafstemning i 1920 var baseret på en urimelig afstemningsform. Søren Krarup udtalte til Jyllands-Posten "Man kan leve i det håb, det gør jeg, at den sydslesvigske befolkning besinder sig på, hvor den retteligt hører til. At den egentlig er dansk. Men det afhænger af dens egen frie beslutning." Ifølge Jyllands-Posten mente han, at også befolkningen i Skåne, Halland og Blekinge havde en tilsvarende ret, men forklarede senere i et læserbrev i Jyllands-Posten, at han ikke ønskede at indblande Skåne i Sydslesvig-debatten og kaldte denne tilføjelse "frugten af en journalists utroværdige vidtløftighed."

Bibliografi 
 Harald Nielsen og hans tid (1960)
 Hørups Arv og Arvtagere (1961)
 Demokratisme (1968)
 Om at ofre sig for menneskeheden og ofre menneskene 1969
 Den hellige hensigt (1969)
 Præstens prædiken 1971
 At være eller ikke være 1971
 Den danske dagligdag 1973
 Fædreland og Folkestyre 1974
 Selvbesindelse 1976
 Forsvar for familien 1977
 Den politiske syge 1979
 Verden Var 1979
 Loven 1980
 Fordringen 1982
 Det moderne Sammenbrud 1984
 Begrebet Anstændighed 1985
 I Virkeligheden 1986
 Det tavse flertal 1987
 Synd tappert! 1990
 Dansk kultur 1993
 Den danske nødvendighed 1994
 Den kristne tro. Katekismus for voksne 1995
 I min levetid. 60 års Danmarkshistorie 1998
 Dansen om menneskerettighederne 2000
 Kristendom og danskhed 2001
 "Kære Søren, en brevveksling om det nye Danmarks kurs« (med Søren Pind) 2003
 Systemskiftet 2006

Se også 
Krarup (slægt)

Kilder 
 . Dato: 21. juli 2003.
 Teologisk Stat 2004 Kirkelig håndbog, udgivet af Den danske Præsteforening i samarbejde med Kirkeministeriet.

Referencer 

 Berlingske Tidende 14/1 2004
 Information 21/1 2004
 Gammelt portrætfoto

Præster fra Danmark
Debattører fra Danmark
Folketingsmedlemmer i 2000'erne
Folketingsmedlemmer i 2010'erne
Biografiforfattere fra Danmark
Faglitterære forfattere fra Danmark
Personer i Kraks Blå Bog
Personer fra Grenaa
Tidligere folketingsmedlemmer fra Dansk Folkeparti
Søren
Dansksprogede forfattere fra Danmark